pythainlp/thaigov-v2-corpus-22032023 huggingface dataset:
วันพฤหัสบดีที่ 22 ธันวาคม 2565
22/12/2565
SME D Bank ‘สถาบันการเงินแห่งแรกของไทย’ เปิดระดมทุน ‘เงินฝาก ESG’  เดินหน้าขับเคลื่อนวาระแห่งชาติ หนุนเอสเอ็มอีไทยเติบโตสู่ความสำเร็จอย่างยั่งยืน
SME D Bank   ประกาศความสำเร็จ  “สถาบันการเงินแห่งแรกของไทย” ออกผลิตภัณฑ์เงินฝาก ESG ระดมเงินทุน 1,000 ล้านบาท หนุนผู้ประกอบการเอสเอ็มอี ยกระดับธุรกิจคำนึงถึงสังคมและสิ่งแวดล้อม เติบโตสู่ความสำเร็จอย่างยั่งยืน
นางสาวนารถนารี รัฐปัตย์ กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank เผยว่า จากที่รัฐบาลมีนโยบายกำหนดยุทธศาสตร์ขับเคลื่อนพัฒนาประเทศไทยยุคใหม่ ด้วยเศรษฐกิจชีวภาพ-เศรษฐกิจหมุนเวียน-เศรษฐกิจสีเขียว หรือ BCG Model (Bio-Circular-Green Economy) โดยให้ความสำคัญสูงสุดกำหนดเป็น “วาระแห่งชาติ” ดังนั้น SME D Bank ในฐานะธนาคารเพื่อพัฒนาเอสเอ็มอีไทย ขานรับนโยบายดังกล่าว ที่ผ่านมา ได้ออกผลิตภัณฑ์สินเชื่อ BCG Loan วงเงิน 11,000 ล้านบาท และล่าสุด ร่วมกับ ธนาคารพัฒนาเอเชีย (Asian Development Bank หรือ ADB) จัดทำกรอบหลักเกณฑ์การระดมทุนเพื่อความยั่งยืน (Sustainable Financing Framework) ตามมาตรฐานสากล ซึ่งธนาคารคำนึงถึงแนวทางของ ESG ทั้งการเป็นมิตรต่อสิ่งแวดล้อม (Environment) รับผิดชอบต่อสังคม (Social) และยึดหลักธรรมาภิบาล (Governance) เพื่อพัฒนากระบวนการระดมทุนทั้งในรูปแบบพันธบัตรและผลิตภัณฑ์เงินฝาก นำไปปล่อยสินเชื่อ สนับสนุนเอสเอ็มอีไทยยกระดับสู่ BCG Model ต่อไป ก่อให้เกิดความยั่งยืน ทั้งด้านสิ่งแวดล้อม สังคม และเป็นไปตามหลักธรรมาภิบาล อีกทั้ง มีบริษัท DNV Business Assurance Australia จำกัด ซึ่งเป็นผู้ชำนาญการอิสระ (External Reviewer) ทำการสอบทานและรองรับว่าเป็นไปตามมาตรฐานสากลทุกประการ
จากการพัฒนากระบวนการดังกล่าว ส่งผลให้ SME D Bank เป็น “สถาบันการเงินแห่งแรกของไทย” ที่สามารถออก “ผลิตภัณฑ์เงินฝาก ESG” เพื่อระดมทุนได้สำเร็จ เบื้องต้น เปิดรับฝาก วงเงินรวม 1,000 ล้านบาท อายุ 1 ปี อัตราดอกเบี้ย 1.2% ต่อปี ซึ่งได้รับความสนใจจากหน่วยงานต่าง ๆ ที่มีเจตนารมณ์ในการสนับสนุนเอสเอ็มอียกระดับสู่ BCG Model เช่นกัน เข้าฝากเงินจนเต็มจำนวนอย่างรวดเร็ว ไม่ว่าจะเป็นสถาบันการศึกษา บริษัทหลักทรัพย์ บริษัทประกันภัย และโรงพยาบาลท้องถิ่น ซึ่งในอนาคต ธนาคารจะดำเนินการเปิดระดมเงินทุนเพิ่มเติม ทั้งในรูปแบบพันธบัตรและผลิตภัณฑ์เงินฝาก ตามกรอบ ESG ต่อไป
“SME D Bank ให้ความสำคัญสูงสุดในการส่งเสริมเอสเอ็มอีสู่ BCG Model เราจึงมุ่งมั่นพัฒนากระบวนการระดมทุนเงินฝาก ESG เพื่อหาแหล่งทุนที่เหมาะสมสอดคล้องกับความจำเป็นของโลกแห่งอนาคต นำไปสนับสนุนเอสเอ็มอีผ่านรูปแบบผลิตภัณฑ์สินเชื่อต่าง ๆ ช่วยให้เอสเอ็มอีเกิดความเข้มแข็ง และเมื่อเอสเอ็มอีเข้มแข็งแล้ว จะรวมกันเป็นพลังยิ่งใหญ่ ผลักดันให้ประเทศไทยก้าวสู่เศรษฐกิจยุคใหม่ ที่เติบโตอย่างยั่งยืน เคียงคู่กันทั้งด้านเศรษฐกิจ สิ่งแวดล้อม และสังคม” นางสาวนารถนารี กล่าว
วันพฤหัสบดีที่ 22 ธันวาคม 2565
22/12/2565
เปิดตัว บริษัท มีที่ มีเงิน จำกัด แหล่งเงินกู้แห่งใหม่
เปิดตัว “บริษัท มีที่ มีเงิน จำกัด” แหล่งเงินกู้แห่งใหม่ ดอกเบี้ยต่ำ ค่าธรรมเนียมเป็นธรรม รับเงินเต็ม ให้กู้สินเชื่อที่ดิน รับจำนอง-ขายฝาก มุ่งช่วยประชาชน เสริมสภาพคล่องผู้ประกอบการ
นายอิสระ วงศ์รุ่ง ประธานเจ้าหน้าที่บริหาร (Chief Executive Officer) บริษัท มีที่ มีเงิน จำกัด เปิดเผยว่า ตามที่ นายสุพัฒนพงษ์ พันธ์มีเชาว์ รองนายกรัฐมนตรีและรัฐมนตรีว่าการกระทรวงพลังงาน ในฐานะประธานคณะกรรมการกำกับการแก้ไขหนี้สินของประชาชนรายย่อย มอบหมายให้ นายวิทัย รัตนากร กรรมการในคณะกรรมการกำกับการแก้ไขหนี้สินฯ และผู้อำนวยการธนาคารออมสิน หาแนวทางแก้ไขปัญหาหนี้สิน เติมสภาพคล่องช่วยเหลือประชาชนและผู้ประกอบการ ซึ่งหนึ่งในแนวทางที่ธนาคารออมสินดำเนินการ คือ ได้ร่วมทุนจัดตั้ง บริษัท มีที่ มีเงิน จำกัด เมื่อกลางปี 2565 ที่ผ่านมา ด้วยความตั้งใจบรรเทาปัญหาหนี้ ลดความเหลื่อมล้ำทางการเงิน รวมถึงเป็นช่องทางการเข้าถึงแหล่งเงินทุนที่มีต้นทุนดอกเบี้ยที่ถูกลง เพื่อช่วยเหลือประชาชนและผู้ประกอบการรายย่อย สำหรับการนำที่ดินมาเป็นหลักประกันการกู้เงินในแบบจำนองหรือขายฝาก ซึ่งนับได้ว่าเป็นครั้งแรกที่มีหน่วยงานภาครัฐร่วมกันจัดตั้งบริษัทและถือหุ้นใหญ่ เป็นแหล่งเงินกู้แห่งใหม่เพื่อให้บริการสินเชื่อที่เข้าถึงได้ด้วยการคิดดอกเบี้ยและค่าธรรมเนียมไม่สูงเกินไปบัดนี้ บริษัท มีที่ มีเงิน จำกัด พร้อมเปิดให้บริการสินเชื่อที่ดินแล้ว โดยให้เงินกู้เสริมสภาพคล่องยามฉุกเฉินให้กับประชาชนและผู้ประกอบการในยามเดือดร้อน มีความจำเป็นต้องการใช้เงินสดในยามฉุกเฉิน หรือเติมทุนหมุนเวียนกิจการที่กำลังหาเม็ดเงินเสริมสภาพคล่อง หรือต้องการต่อยอดธุรกิจ รวมถึง รีไฟแนนซ์เงินกู้เดิมเพื่อบรรเทาภาระดอกเบี้ย
สินเชื่อที่ดิน มีเป้าหมายช่วยเหลือธุรกิจ SMEs โดยเปิดรับจำนองที่ดิน และขายฝาก รีไฟแนนซ์ ให้กู้ได้ทั้งบุคคลธรรมดา วงเงินกู้ 300,000 บาท ถึง 10 ล้านบาท และนิติบุคคล วงเงินกู้ตั้งแต่ 300,000 บาท จนถึง 50 ล้านบาท ให้วงเงินกู้สูงสุด 70% ของราคาประเมินที่ดินราชการ คิดอัตราดอกเบี้ย ปีแรก 6.99-8.99% ต่อปี ปีที่ 2 เป็นต้นไป MLR+สูงสุดไม่เกิน 2.85% ต่อปี (ปัจจุบัน MLR = 6.150% ต่อปี) ระยะเวลาผ่อนชำระสูงสุดไม่เกิน 5 ปี แบบลดต้นลดดอก พร้อมปลอดชำระเงินต้นนาน 1 ปี ที่สำคัญคือ ไม่เช็คเครดิตบูโร ไม่ตรวจสอบรายได้ และไม่ต้องใช้บุคคลค้ำประกัน โดยตั้งเป้าหมายปี 2566 คาดว่าจะมียอดปล่อยสินเชื่อ 10,000 ล้านบาท สามารถช่วยเหลือประชาชนรายย่อยและผู้ประกอบการได้ประมาณ 4,000–5,000 ราย ทั้งนี้ ได้ให้บริการนำร่องไปแล้วในพื้นที่ 5 จังหวัด ได้แก่ กรุงเทพมหานคร นนทบุรี ปทุมธานี สมุทรสาคร และสมุทรปราการ และเตรียมให้บริการเต็มรูปแบบตั้งแต่ ม.ค.2566 พร้อมกับมีแผนขยายบริการไปตามหัวเมืองใหญ่ทุกภูมิภาค ในต้นปี 2566 และทั่วประเทศตั้งแต่กลางปี 2566 เป็นต้นไป โดยมีสาขาของธนาคารออมสินเป็นหลักในการให้บริการ
อนึ่ง บริษัท มีที่ มีเงิน จำกัด เกิดขึ้นจากการผลักดันของธนาคารออมสิน ด้วยแนวทางที่ต้องการให้ธุรกิจสินเชื่อที่ดินและขายฝากในตลาดเกิดการแข่งขันที่สมบูรณ์ ช่วยให้ประชาชนทุกกลุ่มสามารถเข้าถึงแหล่งเงินด้วยต้นทุนที่เป็นธรรมอย่างเท่าเทียม และเกิดความคล่องตัวในการให้บริการประชาชน จึงเกิดการร่วมทุนระหว่างธนาคารออมสิน กับ บริษัท ทิพย เอกซ์โพเนนเชียล จำกัด และ กลุ่มบริษัท บางจาก คอร์ปอเรชั่น จำกัด (มหาชน) ด้วยทุนจดทะเบียน 1,000 ล้านบาท เมื่อกลางปี 2565 ที่ผ่านมา
วันพฤหัสบดีที่ 22 ธันวาคม 2565
22/12/2565
รองนายกฯ พล.อ.ประวิตรฯ หารือ เอกอัครราชทูตจีน ย้ำความมุ่งมั่นในการผลักดันความร่วมมือระหว่างกันให้ก้าวหน้าและเป็นรูปธรรม
ด้านเอกอัครราชทูตจีนขอบคุณรัฐบาลไทยที่ให้การต้อนรับประธานาธิบดีสี จิ้นผิง อย่างสมเกียรติ
วันนี้ (วันพฤหัสบดีที่ 22 ธันวาคม 2565) เวลา 14.00 น. ณ ห้องสีเหลือง ตึกสันติไมตรี ทำเนียบรัฐบาล นายหาน จื้อเฉียง (H.E. Mr. Han Zhiqiang) เอกอัครราชทูตสาธารณรัฐประชาชนจีนประจำประเทศไทย เข้าเยี่ยมคารวะ พลเอก ประวิตร วงษ์สุวรรณ รองนายกรัฐมนตรี เพื่อหารือแนวทางส่งเสริมความสัมพันธ์ไทย-จีน โดยสรุปสาระสำคัญ ดังนี้
รองนายกรัฐมนตรียินดีที่ได้พบหารือกับเอกอัครราชทูตจีนฯ อีกครั้ง พร้อมทั้งชื่นชมความสัมพันธ์ระหว่างไทยกับจีนที่มีความผูกพันใกล้ชิดเปรียบเสมือนพี่น้องกันมายาวนาน โดยทั้งสองฝ่ายมีความร่วมมือระหว่างกันในทุกมิติ โดยเฉพาะทางด้านเศรษฐกิจ และความมั่นคง อย่างไรก็ดี รองนายกรัฐมนตรีเห็นว่า ทั้งสองฝ่ายยังมีศักยภาพที่จะเพิ่มพูนความร่วมมือระหว่างกันได้อีกมาก เพื่อขับเคลื่อนความร่วมมือในทุกมิติให้ก้าวหน้าและเป็นรูปธรรมมากขึ้น และขอให้ทั้งสองฝ่ายใช้ประโยชน์จากกลไกทวิภาคีต่าง ๆ อย่างเต็มที่
เอกอัครราชทูตจีนฯ ขอบคุณรองนายกรัฐมนตรีที่สละเวลาให้เข้าเยี่ยมคารวะในวันนี้ พร้อมทั้งขอบคุณสำหรับความร่วมมือในการเตรียมการให้การต้อนรับประธานาธิบดีสี จิ้นผิง ในโอกาสเดินทางเยือนประเทศไทยเพื่อเข้าร่วมการประชุมผู้นำเขตเศรษฐกิจเอเปค เมื่อเดือนพฤศจิกายนที่ผ่านมา ซึ่งประสบความสำเร็จ เรียบร้อย และสมเกียรติ โดยการเยือนในครั้งนี้ ถือเป็นการเยือนในระดับประธานาธิบดีในรอบ 11 ปี ซึ่งมีส่วนสำคัญในการส่งเสริมความสัมพันธ์และความความร่วมมือระหว่างไทยกับจีนให้แน่นแฟ้นยิ่งขึ้น
โอกาสนี้ ทั้งสองฝ่ายได้หารือเกี่ยวกับประเด็นความร่วมมือที่สำคัญระหว่างกัน ดังนี้
ด้านเศรษฐกิจ ทั้งสองฝ่ายมีความร่วมมือทางเศรษฐกิจที่แน่นแฟ้น มีการแลกเปลี่ยนการค้าและการลงทุนระหว่างกันจำนวนมาก อย่างไรก็ดี รองนายกรัฐมนตรีประสงค์ให้จีนเพิ่มพูนการค้าการลงทุนในไทยเพิ่มเติม โดยเฉพาะในพื้นที่เขตพัฒนาพิเศษภาคตะวันออก (EEC) ในสาขาที่จีนมีความเชี่ยวชาญและสอดคล้องกับความต้องการของไทย
ด้านการท่องเที่ยว ประชาชนของทั้งสองประเทศมีการแลกเปลี่ยนการเดินทางระหว่างกันจำนวนมาก ในช่วงก่อนสถานการณ์โควิด-19 อย่างไรก็ดี รองนายกรัฐมนตรีเชิญชวนให้ชาวจีนกลับมาท่องเที่ยวยังประเทศไทยภายหลังจีนมีการผ่อนคลายมาตรการ ซึ่งทางด้านไทยเอง ก็ต้องการเดินทางไปท่องเที่ยวยังประเทศจีนเช่นกัน จึงหวังว่าทั้งสองฝ่ายจะกลับมามีการแลกเปลี่ยนการเดินทางระหว่างกันได้
วันพฤหัสบดีที่ 22 ธันวาคม 2565
22/12/2565
การประกาศผลสถานะการลงทะเบียนโครงการลงทะเบียนเพื่อสวัสดิการแห่งรัฐ ปี 2565
ตามที่ ก.คลังประกาศผลสถานะการลงทะเบียนโครงการลงทะเบียนเพื่อสวัสดิการแห่งรัฐ ปี 2565 เมื่อวันที่ 25 พ.ย.2565 มีผู้ลงทะเบียนที่มีสถานะแสดงข้อความสถานะการลงทะเบียนไม่สมบูรณ์ เนื่องจากข้อมูลของผู้ลงทะเบียนไม่ตรงตามฐานข้อมูลของกรมการปกครอง 1,386,423 ราย
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า ตามที่กระทรวงการคลังได้ประกาศผลสถานะการลงทะเบียนโครงการลงทะเบียนเพื่อสวัสดิการแห่งรัฐ ปี 2565 (โครงการฯ) เมื่อวันศุกร์ที่ 25 พฤศจิกายน 2565 ซึ่งมีผู้ลงทะเบียนที่มีสถานะแสดงข้อความว่า “สถานะการลงทะเบียนไม่สมบูรณ์” เนื่องจากข้อมูลของผู้ลงทะเบียนไม่ตรงตามฐานข้อมูลของกรมการปกครอง จำนวนทั้งสิ้น 1,386,423 ราย อย่างไรก็ดี เพื่อเป็นประโยชน์แก่ผู้ลงทะเบียนกลุ่มดังกล่าว รวมถึงเพื่อให้มีการตรวจสอบความถูกต้องและความเป็นปัจจุบันของข้อมูลให้ได้มากที่สุด คณะกรรมการประชารัฐสวัสดิการเพื่อเศรษฐกิจฐานรากและสังคมในฐานะหน่วยงานที่รับผิดชอบหลักในโครงการฯ จึงให้มีการตรวจสอบข้อมูลของผู้ลงทะเบียนที่กลุ่มดังกล่าวกับกรมการปกครองอีกครั้งหนึ่ง ซึ่งผลการตรวจสอบ ณ วันอังคารที่ 20 ธันวาคม 2565 พบว่า มีผู้ลงทะเบียนที่ผ่านการตรวจสอบข้อมูลและมีสถานะแสดงข้อความว่า “สถานะการลงทะเบียนสมบูรณ์” เพิ่มเติมจำนวนทั้งสิ้น 13,356 ราย
สำหรับผู้ลงทะเบียนที่ยังคงมีสถานะแสดงข้อความว่า “สถานะการลงทะเบียนไม่สมบูรณ์” เนื่องจากข้อมูลของผู้ลงทะเบียนไม่ตรงตามฐานข้อมูลของกรมการปกครอง ผู้ลงทะเบียนกลุ่มดังกล่าวสามารถตรวจสอบความถูกต้องของข้อมูลได้ ณ ที่ว่าการอำเภอ/สำนักงานเขต และหากพบว่ามีข้อมูลที่ไม่ถูกต้องตามข้อมูลของกรมการปกครอง ขอให้รีบดำเนินการแก้ไข โดยหากเป็นผู้ที่ลงทะเบียนที่หน่วยงานรับลงทะเบียนจะต้องติดต่อขอแก้ไขข้อมูล ณ หน่วยงานรับลงทะเบียนที่ผู้ลงทะเบียนได้ยื่นแบบฟอร์มลงทะเบียนไว้แล้วเท่านั้น และสำหรับผู้ที่ลงทะเบียนด้วยตนเองผ่านเว็บไซต์ สามารถติดต่อขอแก้ไขข้อมูลที่หน่วยงานรับลงทะเบียนใดก็ได้โดยจะต้องแก้ไขให้แล้วเสร็จภายในวันศุกร์ที่ 23 ธันวาคม 2565 ซึ่งกระทรวงการคลังจะประกาศผลสถานะการลงทะเบียนโครงการฯ เป็นครั้งสุดท้ายในวันพุธที่ 28 ธันวาคม 2565
ทั้งนี้ โฆษกกระทรวงการคลังกล่าวเพิ่มเติมว่า สำหรับผู้ลงทะเบียนกลุ่มที่มีสถานะการลงทะเบียนสมบูรณ์ กระทรวงการคลังจะส่งข้อมูลไปตรวจสอบคุณสมบัติกับหน่วยงานที่เกี่ยวข้องอีกครั้งหนึ่ง ซึ่งจะมีการประกาศผลการตรวจสอบคุณสมบัติให้ทราบต่อไปในช่วงเดือนมกราคม 2566 โดยผู้ลงทะเบียนสามารถตรวจสอบผลการตรวจสอบคุณสมบัติได้ผ่านเว็บไซต์ https://บัตรสวัสดิการแห่งรัฐ.mof.go.th หรือ https://welfare.mof.go.th
สำนักงานปลัดกระทรวงการคลัง โทร. 094-858-9794 (เวลาทำการ 08.30 – 16.30 น.)
สำนักงานเศรษฐกิจการคลัง โทร. 02 273 9020 ต่อ 3502 3503 3506 3536 3542 3518 หรือ
โทร. 08-5842-7102 , 08-5842-7103, 08-5842-7104 ,08-5842-7105, 08-5842-7106, 08-5842-7107 (เวลาทำการ 08.30 – 16.30 น.)
ศูนย์ลูกค้าสัมพันธ์บัตรสวัสดิการแห่งรัฐ โทร. 02-109-2345 (เวลาทำการ 08.30 – 17.30 น.)
วันพฤหัสบดีที่ 22 ธันวาคม 2565
ข่าวสารการลงพื้นที่ตรวจราชการ  จังหวัดสงขลา และจังหวัดพัทลุง
วันที่ 20 ธันวาคม 2565
นายกฯ และคณะ ตรวจติดตามสถานการณ์อุทกภัยภาคใต้ ที่ จ.สงขลา และจ.พัทลุง
นายกรัฐมนตรีตรวจเยี่ยมให้กำลังใจประชาชนที่ประสบอุทกภัย จ.สงขลา กำชับเร่งสำรวจความเสียหาย เพื่อฟื้นฟูเยียวยาช่วยเหลือประชาชน
นายกฯ ลงพื้นที่ อ.ปากพะยูน จ.พัทลุง ให้กำลังใจครอบครัวผู้เสียชีวิตเนื่องจากอุทกภัย พร้อมเยี่ยมเยียนให้กำลังใจผู้ประสบภัยน้ำท่วม ย้ำรัฐบาลเร่งให้ความช่วยเหลือ เพื่อบรรเทาความเดือดร้อนประชาชนโดยไม่ทิ้งใครไว้ข้างหลัง
วันพฤหัสบดีที่ 22 ธันวาคม 2565
22/12/2565
โฆษกรัฐบาลเผย นายกฯ ยินดีต่างชาติเชื่อมั่น ตัวเลขต่างชาติลงทุนในไทย 11 เดือน มูลค่ารวมกว่า 1.12 แสนล้านบาท เพิ่มขึ้นถึง 74% ผลสืบเนื่องจากการดำเนินมาตรการที่สอดคล้องของรัฐบาล
โฆษกรัฐบาลเผย นายกฯ ยินดีต่างชาติเชื่อมั่น ตัวเลขต่างชาติลงทุนในไทย 11 เดือน มูลค่ารวมกว่า 1.12 แสนล้านบาท เพิ่มขึ้นถึง 74% ผลสืบเนื่องจากการดำเนินมาตรการที่สอดคล้องของรัฐบาล ช่วยเร่งเศรษฐกิจไทยฟื้นตัวต่อเนื่อง สร้างงานสร้างรายได้เพิ่มแก่คนไทย
วันนี้ (วันที่ 22 ธันวาคม 2565) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เผยเรื่องน่ายินดี ตัวเลขการลงทุนของชาวต่างชาติในประเทศไทย ภายใต้พระราชบัญญัติการประกอบธุรกิจของคนต่างด้าว พ.ศ. 2542 ตลอด 11 เดือนของปี 2565 (มกราคม - พฤศจิกายน) มูลค่ารวมกว่า 112,466 ล้านบาท เพิ่มขึ้นจากช่วงเดียวกันของปี 2564 ถึงร้อยละ 74 เกิดการจ้างงานคนไทยกว่า 5,000 คน โดยพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยินดีที่นักลงทุนต่างชาติยังคงเชื่อมั่นในศักยภาพทางเศรษฐกิจของไทย และมีการขยายการลงทุนอย่างต่อเนื่อง รวมทั้งขอบคุณหน่วยงานที่เกี่ยวข้องที่ขานรับและดำเนินงานตามนโยบายของรัฐบาลอย่างแข็งขัน ส่งผลให้เศรษฐกิจไทยมีสัญญาณบวกต่อเนื่อง ฟื้นตัวอย่างรวดเร็ว สร้างความเชื่อมั่นแก่นักลงทุนชาวต่างชาติ และสร้างงานสร้างอาชีพให้แก่คนไทย
โฆษกประจำสำนักนายกรัฐมนตรี กล่าวเพิ่มเติมว่า ตั้งแต่เดือนมกราคม - พฤศจิกายน 2565 กระทรวงพาณิชย์ได้อนุญาตให้ชาวต่างชาติเข้ามาลงทุนประกอบธุรกิจในประเทศไทย จำนวน 530 ราย โดยชาวต่างชาติที่เข้ามาลงทุนมากที่สุด 3 อันดับแรก ได้แก่ 1) ญี่ปุ่น 137 ราย (ร้อยละ 26) เงินลงทุน 39,000 ล้านบาท 2) สิงคโปร์ 85 ราย (ร้อยละ 16) เงินลงทุน 11,999 ล้านบาท และ 3) สหรัฐอเมริกา 70 ราย (ร้อยละ 13) เงินลงทุน 3,343 ล้านบาท โดยธุรกิจที่ได้รับอนุญาตฯ ส่วนใหญ่สอดคล้องกับการพัฒนาโครงสร้างพื้นฐานของประเทศ นโยบายส่งเสริมการลงทุนของภาครัฐ และสนับสนุนธุรกิจที่เกี่ยวเนื่องกับอุตสาหกรรมเป้าหมายของประเทศ
“นายกรัฐมนตรีย้ำการทำงานของรัฐบาลเพื่อกระตุ้นและส่งเสริมการลงทุนในประเทศไทยอย่างต่อเนื่อง โดยรัฐบาลดำเนินการวางรากฐานการพัฒนา สร้างความเชื่อมั่น อำนวยความสะดวกให้แก่การค้าการลงทุน ผลักดันให้ไทยเป็นศูนย์กลางภูมิภาค ซึ่งสร้างโอกาส เพิ่มปัจจัยบวกให้การตัดสินใจของนักลงทุน นโยบายที่ดำเนินมาอย่างเหมาะสม ถูกช่วงเวลา เหล่านี้ล้วนเป็นปัจจัยสำคัญที่ช่วยส่งเสริมให้เศรษฐกิจไทยฟื้นตัวได้ต่อเนื่อง สร้างงาน สร้างรายได้แก่คนไทย ทั้งนี้ สอดคล้องกับรายงานขององค์กรต่าง ๆ ทั้ง World Bank IMF Fitch Ratings ที่ประเมินว่าเศรษฐกิจไทยมีการขยายตัวได้ดี และมีการฟื้นตัวเร็วเกินคาด” นายอนุชาฯ กล่าว
วันพฤหัสบดีที่ 29 ธันวาคม 2565
กรมการขนส่งทางบก แนะนำผู้ต้องการเช่าเหมารถโดยสาร ให้วางแผนการเดินทาง ตรวจสอบข้อมูลเกี่ยวกับประวัติของผู้รับจ้างทั้งข้อมูลคนขับและสภาพรถ ต้องเป็นรถป้ายเหลืองที่จดทะเบียนถูกต้อง
...
กรมการขนส่งทางบก แนะนำผู้ต้องการเช่าเหมารถโดยสาร ให้วางแผนการเดินทาง ตรวจสอบข้อมูลเกี่ยวกับประวัติของผู้รับจ้างทั้งข้อมูลคนขับและสภาพรถ ต้องเป็นรถป้ายเหลืองที่จดทะเบียนถูกต้อง มีอุปกรณ์เพื่อความปลอดภัยภายในรถ คนขับรถมีประสบการณ์ชำนาญเส้นทาง
นายจิรุตม์ วิศาลจิตร อธิบดีกรมการขนส่งทางบก กระทรวงคมนาคม เปิดเผยว่า เทศกาลปีใหม่เป็นเทศกาลที่มีวันหยุดยาวต่อเนื่องกันหลายวัน มีประชาชนเดินทางกลับภูมิลำเนาหรือเดินทางไปพักผ่อนท่องเที่ยวตามสถานที่ต่าง ๆ ประกอบกับตอนนี้สถานการณ์โรคติดเชื้อไวรัส COVID-19 ในประเทศไทยเข้าสู่สภาวะปกติ มีการคลายมาตรการทางด้านสาธารณสุข โดยคาดการณ์ว่าเทศกาลปีใหม่ในปีนี้จะมีประชาชนเดินทางและใช้รถ ใช้ถนนเป็นจำนวนมาก ทั้งนี้ รูปแบบการเดินทางที่เป็นที่นิยมคือใช้บริการเช่าเหมารถตู้โดยสารและรถบัสโดยสารขนาดใหญ่ ซึ่งมีขนาดและประเภทรถให้เลือกตามความเหมาะสมกับการเดินทาง โดยเฉพาะผู้ที่ต้องการเดินทางแบบหมู่คณะ กรมการขนส่งทางบก (ขบ.) ขอแนะนำว่าผู้เช่าเหมารถโดยสารควรวางแผนการเดินทางอย่างเหมาะสม เลือกเส้นทางที่ปลอดภัย เลือกขนาดรถให้เหมาะสมกับจำนวนผู้โดยสาร และตรวจสอบข้อมูลเกี่ยวกับประวัติของผู้รับจ้างทั้งข้อมูลคนขับและสภาพรถอย่างละเอียดก่อนการว่าจ้าง ด้านผู้ประกอบการมีความเป็นมืออาชีพ ประวัติการเดินรถดี มีการตรวจสภาพความพร้อมของรถและพนักงานขับรถเพื่อความปลอดภัยที่ ขบ. กำหนด ด้านตัวรถ จดทะเบียนเป็นรถโดยสารสาธารณะ (ป้ายเหลือง) มีการติดตั้ง GPS Tracking เพื่อประชาชนสามารถตรวจสอบพฤติกรรมการขับขี่และการใช้ความเร็วของรถแบบ Realtime ผ่านแอปพลิเคชัน “DLT GPS” ทางโทรศัพท์มือถือได้ซึ่งจะแสดงผลเช่นเดียวกันกับข้อมูลที่แสดงในศูนย์บริหารจัดการเดินรถด้วยระบบ GPS ของ ขบ. มีการทำประกันภัยตาม พ.ร.บ. คุ้มครองผู้ประสบภัยจากรถ ด้านคุณภาพตัวรถต้องมีความสมบูรณ์พร้อมใช้งาน ผ่านการตรวจสภาพรถและชำระภาษีถูกต้อง ตัวรถต้องมีอุปกรณ์เพื่อความปลอดภัย ได้แก่ เข็มขัดนิรภัย ประตูฉุกเฉิน ถังดับเพลิง ค้อนทุบกระจก ด้านคนขับ ต้องมีประสบการณ์ และชำนาญเส้นทาง หากเป็นรถบัสโดยสารขนาดใหญ่ที่สามารถบรรทุกคนได้ตั้งแต่ 20 คนขึ้นไป ต้องเป็นผู้ได้รับใบอนุญาตขับรถตาม พ.ร.บ. การขนส่งทางบกประเภท ทุกประเภทชนิดที่ 2, 3 และ 4 เท่านั้นส่วนรถตู้ คนขับสามารถใช้ใบอนุญาตขับรถประเภท ทุกประเภทชนิดที่ 1 ถึง 4
อธิบดีกรมการขนส่งทางบก กล่าวเพิ่มเติมว่า สำหรับการตรวจสอบก่อนออกเดินทาง ข้อมูลที่ต้องตรวจสอบ เช่น ทะเบียนรถตรงกับในสัญญา คนขับมีใบอนุญาตขับรถตรงตามประเภทรถ หากไม่ถูกต้องผู้ว่าจ้างสามารถยกเลิกสัญญาได้ทันที และสามารถเรียกร้องให้ผู้รับจ้างชดเชยความเสียหายที่เกิดขึ้น สำหรับข้อปฏิบัติระหว่างการเดินทาง ผู้โดยสารทุกคนต้องคาดเข็มขัดนิรภัยตลอดเวลาขณะโดยสารไปกับรถ ต้องเปลี่ยนคนขับ เมื่อปฏิบัติงานติดต่อกันเป็นเวลา 4 ชั่วโมง หรือให้หยุดพักขับรถไม่น้อยกว่าครึ่งชั่วโมงก่อนที่จะขับรถต่อไปอีกไม่เกิน 4 ชั่วโมง ผู้ขับรถต้องไร้สารเสพติดและแอลกอฮอล์ต้องเป็นศูนย์ หากไม่ได้รับความเป็นธรรมในการใช้บริการรถโดยสารสาธารณะทุกประเภท สามารถร้องเรียนที่ศูนย์คุ้มครองผู้โดยสารรถสาธารณะ โทร. 1584 ตลอด 24 ชั่วโมง
วันพฤหัสบดีที่ 29 ธันวาคม 2565
พม. มอบของขวัญปีใหม่ 2566 ให้กลุ่มเปราะบาง ซ่อมบ้านสร้างสุข 50,000 หลัง  บ้านผู้มีรายได้น้อย 15,000 หน่วย สร้างอาชีพใหม่ 15,300 คน
พม. มอบของขวัญปีใหม่ 2566 ให้กลุ่มเปราะบาง ซ่อมบ้านสร้างสุข 50,000 หลัง  บ้านผู้มีรายได้น้อย 15,000 หน่วย สร้างอาชีพใหม่ 15,300 คน
วันนี้ (29 ธ.ค. 65) นายอนุกูล ปีดแก้ว ปลัดกระทรวงการพัฒนาสังคมและความมั่นคงของมนุษย์ (ปลัด พม.) เปิดเผยว่า ด้วย ปี 2565 กำลังจะผ่านพ้นไป ซึ่งเป็นปีที่ประชาชนยังคงได้รับผลกระทบต่อเนื่องจากการแพร่ระบาดของโควิด – 19 โดยเฉพาะกลุ่มเปราะบางที่เป็นเด็ก เยาวชน ผู้สูงอายุ คนพิการ และผู้ด้อยโอกาสในสังคม รวมทั้งผู้มีรายได้น้อย ซึ่งมีความเสี่ยงสูงในการดำเนินชีวิตที่มั่นคง และจำเป็นต้องได้รับการช่วยเหลือดูแลอย่างใกล้ชิด สำหรับปีใหม่ 2566 ที่กำลังใกล้เข้ามา กระทรวง พม. ได้เตรียมของขวัญปีใหม่ 2566 มอบให้กับกลุ่มเปราะบาง เพื่อพัฒนาคุณภาพชีวิตที่ดีอย่างต่อเนื่อง
นายอนุกูล กล่าวเพิ่มเติมว่า ของขวัญชิ้นแรก คือ “ซ่อมบ้าน สร้างสุข” จำนวน 50,000 หลัง เพื่อพัฒนาคุณภาพชีวิตด้านที่อยู่อาศัยให้กับครอบครัวกลุ่มเปราะบางทั่วประเทศ ได้มีบ้านที่มั่นคง แข็งแรง สะอาด และปลอดภัย รวมถึงมีสภาพแวดล้อมและระบบสาธารณูปโภคที่เหมาะสม ถูกสุขลักษณะ ตามหลักการการออกแบบเพื่อคนทั้งมวล (Universal Design) โดยบูรณาการความร่วมมือภาคีเครือข่ายทุกภาคส่วนทั่วประเทศ
ของขวัญชิ้นที่ 2 บ้านสำหรับผู้มีรายได้น้อย จำนวน 15,000 หน่วย ในโครงการที่อยู่อาศัยของการเคหะแห่งชาติ (กคช.) ทั้งในพื้นที่กรุงเทพและปริมณฑล รวมทั้งส่วนภูมิภาคทั่วประเทศ ประกอบด้วย 1) บ้านเช่าสำหรับผู้มีรายได้น้อย จำนวน 5,000 หน่วย ด้วยอัตราค่าเช่าราคาพิเศษ 1,200 – 1,500 บาทต่อเดือน หรือวันละเพียง 40 - 50 บาท และ 2) บ้านเช่าซื้อสำหรับผู้มีรายได้น้อย จำนวน 10,000 หน่วย ในระดับราคาที่เข้าถึงและเป็นเจ้าของได้ ด้วยอัตราดอกเบี้ยพิเศษ ทั้งนี้ สามารถติดต่อได้ที่ Call Center 1615 การเคหะแห่งชาติ
ของขวัญชิ้นที่ 3 การสร้างอาชีพ สร้างรายได้ จำนวน 15,300 คน ประกอบด้วย 1) สร้างอาชีพผู้ดูแลผู้สูงอายุ คนพิการ และกลุ่มเปราะบางติดเตียง (Care Giver) จำนวน 10,000 คน ด้วยหลักสูตรอาชีพที่ผ่านการรับรองจากกระทรวงสาธารณสุข 2) สร้างอาชีพธุรกิจด้านการท่องเที่ยวและบริการ จำนวน 5,000 คน สำหรับแม่เลี้ยงเดี่ยว กลุ่มเปราะบาง และผู้ว่างงาน พร้อมทั้งส่งเสริมการเข้าถึงแหล่งเงินทุนและทักษะที่ครบวงจรในการเป็นเจ้าของธุรกิจ และ 3) สร้างนักขายมือทอง จำนวน 300 คน สำหรับนักเรียน นักศึกษา และผู้ว่างงาน ในการแนะนำโครงการที่อยู่อาศัยทั่วประเทศของ กคช. โดยได้รับค่าตอบแทนที่เหมาะสม
วันพฤหัสบดีที่ 29 ธันวาคม 2565
ปลัด สธ. เผย รพ.ในสระแก้วให้การรักษาผู้บาดเจ็บเหตุเพลิงไหม้บ่อนปอยเปต 32 ราย
ปลัดกระทรวงสาธารณสุข เผย ได้รับการประสานดูแลผู้บาดเจ็บจากเหตุเพลิงไหม้บ่อนคาสิโน แกรนด์ไดมอน ปอยเปต กัมพูชา ส่งต่อรักษาโรงพยาบาลในจังหวัดสระแก้ว 32 ราย เป็นผู้ป่วยอาการสีแดง 13 ราย สีเหลือง 3 ราย และสีเขียว 16 ราย กำชับโรงพยาบาลในจังหวัดเตรียมพร้อม
ปลัดกระทรวงสาธารณสุข เผย ได้รับการประสานดูแลผู้บาดเจ็บจากเหตุเพลิงไหม้บ่อนคาสิโน แกรนด์ไดมอน ปอยเปต กัมพูชา ส่งต่อรักษาโรงพยาบาลในจังหวัดสระแก้ว 32 ราย เป็นผู้ป่วยอาการสีแดง 13 ราย สีเหลือง 3 ราย และสีเขียว 16 ราย กำชับโรงพยาบาลในจังหวัดเตรียมพร้อมดูแลเต็มที่ และให้โรงพยาบาลจังหวัดใกล้เคียงเตรียมให้การสนับสนุน พร้อมประสานเครือข่ายหน่วยดูแลผู้ป่วยไฟไหม้น้ำร้อนลวก สำรองเตียงว่างรองรับหากมีผู้บาดเจ็บรุนแรงอีก 16 เตียง
วันนี้ (29 ธันวาคม 2565) นพ.โอภาส การย์กวินพงศ์ ปลัดกระทรวงสาธารณสุข กล่าวถึงกรณีเหตุเพลิงไหม้ที่คาสิโน แกรนด์ไดมอน ปอยเปต กัมพูชา เมื่อช่วงเวลา 00.58 น. วันที่ 29 ธันวาคม ทำให้มีผู้ได้รับบาดเจ็บจำนวนมาก โดยมีการส่งผู้บาดเจ็บเข้ามารับการรักษาในจังหวัดสระแก้ว ประเทศไทย ว่า ได้รับรายงานเหตุการณ์ดังกล่าวจาก นพ.ประภาส ผูกดวง นายแพทย์สาธารณสุขจังหวัดสระแก้ว แล้ว โดยข้อมูลเมื่อเวลา 08.20 น. ได้รับการประสานให้ดูแลรักษาผู้บาดเจ็บจำนวน 32 ราย แบ่งเป็น ผู้ป่วยสีแดง 13 ราย สีเหลือง 3 รายและสีเขียว 16 ราย นำส่งรักษาโรงพยาบาลต่างๆ ในจังหวัดสระแก้ว ดังนี้
โรงพยาบาลค่ายสุรสิงหนาท ผู้ป่วยสีแดง 6 ราย ใส่ท่อช่วยหายใจ ส่งต่อโรงพยาบาลสมเด็จพระยุพราชสระแก้ว สีเขียว 3 ราย, โรงพยาบาลอรัญประเทศ ผู้ป่วยสีแดง 5 ราย และสีเหลือง 2 ราย, โรงพยาบาลวัฒนานคร ผู้ป่วยสีแดง 2 ราย ส่งต่อโรงพยาบาลสมเด็จพระยุพราชสระแก้ว และสีเขียว 2 ราย, โรงพยาบาลโคกสูง ผู้ป่วยสีเหลือง 1 ราย และสีเขียว 8 ราย และโรงพยาบาลเกษมราษฎร์ อรัญประเทศ ผู้ป่วยเขียว 3 ราย และมีผู้เสียชีวิต 1 ราย (คนไทย)
นพ.โอภาสกล่าวต่อว่า ทีมบุคลากรทางการแพทย์ได้ให้การดูแลรักษาพยาบาลผู้บาดเจ็บอย่างเต็มที่ และได้กำชับโรงพยาบาลทุกแห่งในจังหวัดสระแก้วติดตามสถานการณ์เพื่อเตรียมพร้อมรับผู้ป่วย/ผู้บาดเจ็บจากเหตุการณ์ดังกล่าวแล้ว และให้โรงพยาบาลในจังหวัดใกล้เคียงเตรียมให้การสนับสนุนหากได้รับการร้องขอ พร้อมประสานหน่วยดูแลผู้ป่วยไฟไหม้น้ำร้อนลวกของโรงพยาบาลระยอง โรงพยาบาลชลบุรี โรงพยาบาลสรรพสิทธิประสงค์ โรงพยาบาลนพรัตน์ราชธานี โรงพยาบาลราชวิถี โรงพยาบาลมหาราช นครราชสีมา โรงพยาบาลรามาธิบดี โรงพยาบาลจุฬาลงกรณ์ และโรงพยาบาลวชิรพยาบาล สำรองเตียงว่างรองรับหากมีผู้บาดเจ็บรุนแรงอีก 16 เตียง
************************ 29 ธันวาคม 2565
วันพฤหัสบดีที่ 29 ธันวาคม 2565
ปลัด สธ.เปิดอาคารใหม่ รพ.เจ้าพระยาอภัยภูเบศร เป็น “คลังยา-วัตถุดิบสมุนไพร” และเปิดหอผู้ป่วยจิตเวช รองรับบริการเพิ่มขึ้น
ปลัดกระทรวงสาธารณสุข เปิด “อาคารธรรมรักษ์” รพ.เจ้าพระยาอภัยภูเศร ขนาด 5 ชั้น เป็นคลังยา วัตถุดิบสมุนไพร เวชภัณฑ์ และน้ำเกลือ รองรับการให้บริการ และเป็นสถานที่จัดประชุมวิชาการทางการแพทย์แผนไทยและสมุนไพร พร้อมเปิดหอผู้ป่วยจิตเวช “จิตตารมณ์”
ปลัดกระทรวงสาธารณสุข เปิด “อาคารธรรมรักษ์” รพ.เจ้าพระยาอภัยภูเศร ขนาด 5 ชั้น เป็นคลังยา วัตถุดิบสมุนไพร เวชภัณฑ์ และน้ำเกลือ รองรับการให้บริการ และเป็นสถานที่จัดประชุมวิชาการทางการแพทย์แผนไทยและสมุนไพร พร้อมเปิดหอผู้ป่วยจิตเวช “จิตตารมณ์” ขนาด 10 เตียง ช่วยดูแลผู้ป่วยจิตเวชและยาเสพติดที่มีความเสี่ยงก่อความรุนแรง
วันนี้ (29 ธันวาคม 2565) ที่โรงพยาบาลเจ้าพระยาอภัยภูเบศร จ.ปราจีนบุรี นพ.โอภาส การย์กวินพงศ์ปลัดกระทรวงสาธารณสุข เป็นประธานพิธีเปิดอาคารธรรมรักษ์และหอผู้ป่วยจิตตารมณ์ โรงพยาบาลเจ้าพระยาอภัยภูเบศรพร้อมตรวจเยี่ยมติดตามการดำเนินงาน และให้สัมภาษณ์ว่า โรงพยาบาลเจ้าพระยาอภัยภูเบศร เป็นโรงพยาบาลศูนย์ขนาด 500 เตียง ให้การดูแลประชาชนในพื้นที่ จ.ปราจีนบุรี และจังหวัดข้างเคียง มีความโดดเด่นในเรื่องของการแพทย์แผนไทยและสมุนไพร ซึ่งสอดรับกับนโยบายHealth for Wealth ของกระทรวงสาธารณสุขที่ให้ความสำคัญกับการแพทย์แผนไทยและสมุนไพร เพื่อขับเคลื่อนเศรษฐกิจด้วยสุขภาพ โดยอาคารธรรมรักษ์ที่ทำพิธีเปิดในวันนี้ จะใช้เป็นสถานที่ปฏิบัติงานจัดซื้อ งานคลังยา คลังน้ำเกลือ รวมถึงเป็นสถานที่จัดประชุม อบรมวิชาการ สัมมนา จัดการเรียนการสอน และจัดกิจกรรมต่างๆ นอกจากนี้ ยังได้เปิดหอผู้ป่วยจิตตารมณ์ ซึ่งเป็นหอผู้ป่วยจิตเวช ขนาด 10 เตียง เพื่อให้บริการผู้ป่วยจิตเวชและยาเสพติดที่มีความเสี่ยง ก่อความรุนแรงและอยู่ในภาวะฉุกเฉินใน จ.ปราจีนบุรี
“การเปิดอาคารธรรมรักษ์และหอผู้ป่วยจิตตารมณ์ จะช่วยเพิ่มศักยภาพของโรงพยาบาลเจ้าพระยาอภัยภูเบศรในการให้การดูแลและบริการประชาชนที่มีประสิทธิภาพ มีความสะดวก คล่องตัว และครอบคลุมมากยิ่งขึ้น รวมถึงเป็นสถานที่รองรับในการประชุมและจัดงานด้านวิชาการ เพิ่มโอกาสในการขับเคลื่อนงานวิชาการด้านการแพทย์ การแพทย์แผนไทย และสมุนไพรได้อย่างต่อเนื่อง” นพ.โอภาสกล่าว
ด้าน พญ.โศรยา ธรรมรักษ์ ผู้อำนวยการโรงพยาบาลเจ้าพระยาอภัยภูเบศร กล่าวว่า อาคารธรรมรักษ์ ก่อสร้างแล้วเสร็จ เมื่อเดือนสิงหาคม 2565 เป็นอาคารคอนกรีตเสริมเหล็กขนาด 5 ชั้น ใช้งบประมาณก่อสร้าง36.6 ล้านบาท มีพื้นที่ใช้สอย 4,884 ตารางเมตร ชั้นที่ 1 เป็นคลังยาและคลังน้ำเกลือ ชั้นที่ 2 สำนักงาน งานจัดซื้อต่างๆ ชั้นที่ 3 คลังยา วัตถุดิบสมุนไพร ยาเสพติด ชั้นที่ 4 คลังเวชภัณฑ์มิใช่ยา และคลังทั่วไป และชั้นที่ 5 เป็นห้องประชุมขนาดใหญ่ รองรับผู้เข้าร่วมประชุมได้ไม่น้อยกว่า 200 คน ส่วนหอผู้ป่วยจิตเวช “จิตตารมณ์” จะช่วยรองรับประชาชนที่มีปัญหาด้านสุขภาพจิต ซึ่ง จ.ปราจีนบุรี มีผู้ป่วยมารับการรักษาด้วยอาการทางจิตเวชเพิ่มขึ้นทุกปี ข้อมูลปี 2565 โรคที่มีผู้มารับการรักษามากที่สุด 5 อันดับ คือ โรคซึมเศร้า โรคจิต โรควิตกกังวล โรคสมองเสื่อม และโรคจิตจากสารเสพติด โดยในระยะแรก รองรับผู้ป่วยจิตเวช จำนวน 10 เตียง เนื่องจากยังมีข้อจำกัดเรื่องบุคลากรประจำหอผู้ป่วยและพยาบาลเฉพาะทางด้านจิตเวซ และในอนาคตเมื่อมีบุคลากรและพยาบาลเฉพาะทางด้านจิตเวชเพิ่มขึ้นจะเพิ่มจำนวนเตียงรองรับผู้ป่วยจิตเวชให้มากขึ้นต่อไป
*********************************** 29 ธันวาคม 2565
วันพฤหัสบดีที่ 29 ธันวาคม 2565
29/12/2565
กยศ. พร้อมดำเนินการตามกฎหมายใหม่ ลูกหนี้ที่ถูกดำเนินคดีแล้วสามารถแปลงหนี้ใหม่ได้ทุกราย
กยศ. เตรียมความพร้อมดำเนินการตามกฎหมายใหม่ตามที่สภาผู้แทนราษฎร ได้มีมติเห็นชอบการแก้ไขเพิ่มเติมร่าง พ.ร.บ. กยศ. (ฉบับที่ ..) พ.ศ. .... ของวุฒิสภา โดยให้คิดดอกเบี้ยในอัตราไม่เกินร้อยละ 1 ต่อปี
https://twitter.com/PR_mof/status/1608403961274585089?s=20&t=9b_HNQth597oกองทุนเงินให้กู้ยืมเพื่อการศึกษา (กยศ.) เตรียมความพร้อมดำเนินการตามกฎหมายใหม่ตามที่สภาผู้แทนราษฎร ได้มีมติเห็นชอบการแก้ไขเพิ่มเติมร่างพระราชบัญญัติกองทุนเงินให้กู้ยืมเพื่อการศึกษา (ฉบับที่ ..) พ.ศ. .... ของวุฒิสภา โดยให้คิดดอกเบี้ยในอัตราไม่เกินร้อยละ 1 ต่อปี อัตราเบี้ยปรับกรณีผิดนัดชำระไม่เกินร้อยละ 0.5 ต่อปี และไม่ต้องมีผู้ค้ำประกันในทุกกรณี ทั้งนี้ ลูกหนี้ที่ถูกดำเนินคดีแล้วสามารถแปลงหนี้ใหม่ได้ทุกราย
นายชัยณรงค์ กัจฉปานันท์ ผู้จัดการกองทุนเงินให้กู้ยืมเพื่อการศึกษา (กยศ.) ได้เปิดเผยว่า “ขณะนี้ร่างพระราชบัญญัติกองทุนเงินให้กู้ยืมเพื่อการศึกษา (ฉบับที่ ..) พ.ศ. .... ที่วุฒิสภาได้มีการแก้ไขเพิ่มเติม ได้ผ่านการพิจารณาจากสภาผู้แทนราษฎรแล้ว ทั้งนี้ ตามร่าง พ.ร.บ. ที่แก้ไข กองทุนจะคิดดอกเบี้ยในอัตราไม่เกินร้อยละ 1 ต่อปี อัตราเบี้ยปรับกรณีผิดนัดชำระไม่เกินร้อยละ 0.5 ต่อปี ไม่ต้องมีผู้ค้ำประกันในทุกกรณี และช่วยเหลือผู้กู้ยืมที่อยู่ระหว่างดำเนินคดีหรืออยู่ระหว่างการบังคับคดีให้สามารถผ่อนผันการชำระเงินคืน ปรับโครงสร้างหนี้ แปลงหนี้ใหม่ หรือระงับการชำระเงินคืนตามเงื่อนไขที่คณะกรรมการกองทุนกำหนด ทั้งนี้ ระยะเวลาการผ่อนชำระต้องคำนึงถึงรายได้และความสามารถในการชำระเงินคืนของผู้กู้ยืม แต่ต้องไม่เกิน 15 ปีหลังจากปลอดหนี้ 2 ปี ผู้กู้ยืมสามารถผ่อนชำระเงินคืนเป็นงวดรายเดือน รายไตรมาส หรือรายปีได้ กรณีที่ผู้กู้ยืมมีหนี้ค้างชำระให้ทำการตัดชำระหนี้จากเงินต้นก่อนดอกเบี้ยและเบี้ยปรับตามลำดับ รวมถึงอาจมีมาตรการจูงใจหรือลดหย่อนเงินต้นเพื่อให้ผู้กู้ยืมเงินไม่ผิดนัดชำระเงินคืนได้ ซึ่งกฎหมายใหม่ดังกล่าวจะสามารถช่วยเหลือผู้กู้ยืมที่ถูกดำเนินคดีแล้ว จะสามารถแปลงหนี้ใหม่ เพื่อให้กลับมาชำระหนี้ได้ตามปกติ ทั้งนี้ กองทุนขอยืนยันว่าจะดำเนินการทุกวิถีทางเพื่อช่วยเหลือและให้โอกาสทุกคน และจะเป็นหลักประกันของทุกครอบครัวว่าเด็กทุกคนที่เกิดมาในประเทศนี้จะมีโอกาสเข้าถึงการศึกษาได้ทุกคน” ผู้จัดการกองทุนฯ กล่าวในที่สุด
วันพฤหัสบดีที่ 29 ธันวาคม 2565
“อนุทิน” กำชับดูแลรักษาผู้ประสบภัยเพลิงไหม้บ่อนปอยเปตเต็มที่ เตรียมทีมนิติเวชช่วยพิสูจน์อัตลักษณ์บุคคล
รองนายกรัฐมนตรีและรัฐมนตรีว่าการกระทรวงสาธารณสุข เผย ล่าสุดผู้บาดเจ็บจากเหตุเพลิงไหม้บ่อนปอยเปตเข้ารับการรักษาในจังหวัดสระแก้ว 34 ราย เป็นคนไทยทั้งหมด ต้องส่งรักษาต่อนอกจังหวัด 8 ราย ส่วนใหญ่มีอาการบาดเจ็บจากไฟไหม้ สำลักควัน กระดูกแตกหัก
รองนายกรัฐมนตรีและรัฐมนตรีว่าการกระทรวงสาธารณสุข เผย ล่าสุดผู้บาดเจ็บจากเหตุเพลิงไหม้บ่อนปอยเปตเข้ารับการรักษาในจังหวัดสระแก้ว 34 ราย เป็นคนไทยทั้งหมด ต้องส่งรักษาต่อนอกจังหวัด 8 ราย ส่วนใหญ่มีอาการบาดเจ็บจากไฟไหม้ สำลักควัน กระดูกแตกหัก มีผู้เสียชีวิต 1 ราย จากการตกจากที่สูง กำชับดูแลรักษาเต็มที่ทั้งคนไทยและต่างชาติตามหลักมนุษยธรรม พร้อมให้เตรียมทีมนิติเวชช่วยพิสูจน์อัตลักษณ์บุคคล
วันนี้ (29 ธันวาคม 2565) นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวถึงกรณีเหตุเพลิงไหม้บ่อนคาสิโนฝั่งปอยเปต ประเทศกัมพูชา ว่า ต้องขอแสดงความเสียใจกับเหตุการณ์ความสูญเสียที่เกิดขึ้น โดยสถานที่ที่เกิดเหตุมีคนไทยจำนวนหนึ่งทำงานเป็นพนักงานด้วย ได้ทราบจากนพ.โอภาส การย์กวินพงศ์ ปลัดกระทรวงสาธารณสุข ที่อยู่ระหว่างปฏิบัติราชการใน จ.ปราจีนบุรี ว่ามอบหมายผู้ตรวจราชการกระทรวงสาธารณสุข เขตสุขภาพที่ 6 ดูแลสั่งการ และให้สาธารณสุขนิเทศก์ เขตสุขภาพที่ 6 ลงไปประสานงานในพื้นที่ จ.สระแก้ว แล้ว โดยมีกองสาธารณสุขฉุกเฉิน จากส่วนกลาง ติดตามเหตุการณ์และประสานความช่วยเหลือ
สำหรับเหตุการณ์ดังกล่าว ได้รับรายงานข้อมูลล่าสุดเมื่อเวลา 12.30 น. ว่า มีผู้ประสบภัยจำนวน 108 ราย รับไว้รักษาในโรงพยาบาลในจังหวัดสระแก้วทั้งหมด 34 ราย ในจำนวนนี้ต้องส่งต่อรักษานอกจังหวัด 8 ราย และเสียชีวิต 1 ราย ได้แก่ 1.รพ.สมเด็จพระยุพราชสระแก้ว 9 ราย อาการสีแดง ส่งรักษาต่อ 4 ราย ไปยังรพ.พระปกเกล้า จ.จันทบุรี 2 ราย และ รพ.พุทธโสธร จ.ฉะเชิงเทรา 2 ราย 2.รพ.วัฒนานคร 6 ราย อาการสีแดง 2 ราย สีเหลือง 3 รายและเสียชีวิต 1 ราย จากการตกจากตึกสูง 12 ชั้น 3.รพ.อรัญญประเทศ 8 ราย อาการสีแดง5 ราย สีเหลือง 2 ราย และสีเขียว 1 ราย ส่งรักษาต่อ 4 รายไปยัง รพ.เจ้าพระยาอภัยภูเบศร จ.ปราจีนบุรี 4.รพ.โคกสูง5 ราย อาการสีเหลืองและ 5.รพ.เกษมราษฎร์ อรัญประเทศ 6 ราย อาการสีเขียว ส่วน รพ.ค่ายสุรสิงหนาท ซึ่งเดิมรับผู้บาดเจ็บ 10 ราย ได้ส่งต่อไปยัง รพ.สมเด็จพระยุพราชสระแก้ว 7 ราย และจำหน่ายกลับบ้านแล้ว 3 ราย จึงไม่มีผู้ป่วยเข้ารับการรักษา
“ลักษณะอาการของผู้บาดเจ็บมีทั้งระดับเล็กน้อยจนถึงสาหัส ส่วนใหญ่เป็นบาดแผลจากไฟไหม้ มีอาการสำลักควัน แสบจมูก หายใจไม่ออก กระดูกแตกหักจากการตกจากที่สูง บางรายต้องใส่ท่อช่วยหายใจ ได้กำชับให้การดูแลรักษาพยาบาลอย่างเต็มที่ ไม่ว่าจะเป็นคนไทยหรือคนต่างชาติตามหลักมนุษยธรรม พร้อมกำชับให้เขตสุขภาพที่ 6 จัดเตรียมทีมนิติเวช อุปกรณ์เครื่องมือ สถานที่ที่คาดว่าจะใช้ในการพิสูจน์อัตลักษณ์บุคคลไว้ด้วย” นายอนุทินกล่าว
*********************************** 29 ธันวาคม 2565
วันพฤหัสบดีที่ 29 ธันวาคม 2565
29/12/2565
​โฆษกรัฐบาลเผย นายกฯ ขอบคุณส.ส.ผ่านกฎหมายสำคัญเพื่อประโยชน์ประเทศชาติและประชาชน
กฎหมายกู้ยืมเงิน กยศ. เก็บดอกเบี้ย 1% ต่อปี ปลดภาระผู้ค้ำประกัน
วันนี้ (29 ธันวาคม 2565๗ นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ขอบคุณสมาชิกสภาผู้แทนราษฎร ที่ลงมติผ่านร่างกฎหมายสำคัญที่เสนอโดยรัฐบาลทั้ง 4 ฉบับ เพื่อประโยชน์ของประเทศชาติและประชาชน
โฆษกประจำสำนักนายกรัฐมนตรี ระบุว่า จากที่เมื่อวานนี้ (28 ธันวาคม 2565) ที่รัฐสภา ได้มีการประชุมสภาผู้แทนราษฎรนัดพิเศษหยิบยกกฎหมายซึ่งเป็นร่างของครม.รวม 4 ฉบับ ได้แก่
1. พิจารณากรณีวุฒิสภาแก้ไขเพิ่มเติมร่างพระราชบัญญัติสถาปนิก (ฉบับที่ ..) พ.ศ....
2. พิจารณากรณีวุฒิสภา แก้ไขเพิ่มเติมร่างพระราช บัญญัติการเดินเรือในน่านน้ำไทย (ฉบับที่ ..) พ.ศ....
3. พิจารณากรณีวุฒิสภาแก้ไขเพิ่มเติมร่างพระราชบัญญัติกองทุนบำเหน็จบำนาญข้าราชการ (ฉบับที่ ..) พ.ศ. ...
4. พิจารณากรณีวุฒิสภาแก้ไขเพิ่มเติมร่างพระราชบัญญัติกองทุนเงินให้กู้ยืมเพื่อการศึกษา (กยศ.)(ฉบับที่ ..) พ.ศ. ...
โดยกฎหมายฉบับที่ 1, ฉบับที่ 2 และฉบับที่ 3 ผลการพิจารณาที่ประชุมมีมติเห็นชอบกับการแก้ไขเพิ่มเติมของวุฒิสภา ส่วนกฎหมายฉบับที่ 4 ที่เกี่ยวกับกองทุนเงินให้กู้ยืมเพื่อการศึกษา (กยศ.) นั้น ได้มีการแก้ไขให้เก็บดอกเบี้ยได้ 1% ต่อปี และให้มีเบี้ยปรับไม่เกิน 0.5% ต่อปี และไม่ต้องมีผู้ค้ำทุกกรณีนั้น
โฆษกรัฐบาลกล่าวว่า นายกรัฐมนตรีขอขอบคุณประธานสภาฯ และสมาชิกสภาผู้แทนราษฎรที่ผู้เข้าร่วมการประชุมฯ ทุกคน ที่ลงมติผ่านร่างกฎหมายสำคัญ เห็นแก่ประโยชน์ของประชาชนเป็นสำคัญ เพื่อไม่ให้ผู้กู้ยืมได้รับผลกระทบ ด้วยการโดนฟ้องร้อง และการเรียกเก็บดอกเบี้ยในอัตราที่สูงตามกฎหมายเดิม
“นายกรัฐมนตรีให้ความสำคัญกับการศึกษาของประชาชน ทรัพยากรมนุษย์ของประเทศ เชื่อมั่นถึงประโยชน์ของการเข้าถึงการศึกษาอย่างเท่าเทียม จึงขอขอบคุณสมาชิกสภาฯ ทุกคนที่ผ่านร่างกฎหมายสำคัญทั้ง 4 ฉบับที่เสนอโดยรัฐบาล โดยเฉพาะร่างกฎหมายที่เกี่ยวข้องกับ กยศ. ครั้งนี้ เพื่อคำนึงถึงประโยชน์ และผลกระทบที่อาจเกิดแก่ประชาชน” นายอนุชาฯ กล่าว
วันพฤหัสบดีที่ 29 ธันวาคม 2565
29/12/2565
​โฆษกรัฐบาลเผย นายกฯ ชื่นชมทุกฝ่ายในการทำงานปราบปรามทุจริตคอรัปชัน ขอให้ทุกภาคส่วนร่วมสอดส่องดูแลไม่ให้มีคนทำผิด ยืนยันรัฐบาลยึดมั่นความสุจริตถูกต้อง เป็นไปตามกระบวนการของกฎหมาย
ยืนยันรัฐบาลยึดมั่นความสุจริตถูกต้อง เป็นไปตามกระบวนการของกฎหมาย
วันนี้ (29 ธันวาคม 2565) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ชื่นชมการทำงานของทุกหน่วยงานที่เกี่ยวข้อง และให้กำลังใจในการทำงาน ให้ใช้กฎหมายและหลักการตัดสิน โดยขอให้ยึดมั่น ถือมั่น ถึงความโปร่งใสสุจริตในการทำงาน รัฐบาลไม่มีนโยบายปกป้องคนผิด ไม่คิดช่วยเหลือคนทุจริต
“นายกรัฐมนตรีให้ความสำคัญกับความซื่อสัตย์ ถูกต้อง โปร่งใส เชื่อมั่นในการทำประโยชน์เพื่อชาติ และประชาชน โดยนายกรัฐมนตรียึดหลักคุณธรรมความดีในการทำงานเสมอมา ขอให้ประชาชนทุกคนช่วยสอดส่องดูแล ไม่ให้มีการทุจริตในทุกวงการ เพื่อช่วยกันสร้างจิตสำนึกที่ดีต่อสังคม เสริมสร้างความเชื่อมั่น และภาพลักษณ์ เป็นผลดีต่อประสิทธิภาพในการทำงานของแต่ละหน่วยงานต่อไป” นายอนุชาฯ กล่าว
วันพุธที่ 28 ธันวาคม 2565
28/12/2565
ปลัดฯ ณัฐพล นำทีมชาวอุตสาหกรรม มอบเครื่องอุปโภค-บริโภค เพื่อเป็นของขวัญช่วงเทศกาลส่งท้ายปีเก่าต้อนรับปีใหม่
ปลัดฯ ณัฐพล นำทีมชาวอุตสาหกรรม มอบเครื่องอุปโภค-บริโภค เพื่อเป็นของขวัญช่วงเทศกาลส่งท้ายปีเก่าต้อนรับปีใหม่ พ.ศ.2566 ให้กับสถานสงเคราะห์เด็กหญิงบ้านราชวิถี
วันนี้ (28 ธันวาคม 2565) ดร.ณัฐพล รังสิตพล ปลัดกระทรวงอุตสาหกรรม นำคณะผู้บริหาร ข้าราชการ พนักงาน และเจ้าหน้าที่สำนักงานปลัดกระทรวงอุตสาหกรรม จัดกิจกรรมจิตอาสา “อุตสาหกรรมรวมใจ เพื่อพี่น้องชาวไทย” บริจาคเครื่องอุปโภค-บริโภค เพื่อบำเพ็ญสาธารณประโยชน์และบำเพ็ญสาธารณกุศล ในช่วงเทศกาลส่งท้ายปีเก่าต้อนรับปีใหม่ พ.ศ.2566 ให้กับสถานสงเคราะห์เด็กหญิงบ้านราชวิถี ซึ่งมีเด็กที่อยู่ในอุปการะกว่า 320 คน โดยสิ่งของที่นำมาบริจาคในครั้งนี้ ได้แก่ ข้าวสาร อาหารสำเร็จรูป บะหมี่กึ่งสำเร็จรูป น้ำดื่ม นมถั่วเหลือง ซอสปรุงรส น้ำตาลทราย น้ำมันพืช เครื่องปรุงรส ผงซักฟอก เจลแอลกอฮอล์ล้างมือ กระดาษชำระ ผ้าอนามัย ตุ๊กตา และของใช้ในชีวิตประจำวัน เพื่อสนับสนุนภารกิจและเป็นการส่งมอบความห่วงใยให้กับทุกฝ่ายที่เกี่ยวข้อง
โดยมี นายสุรพล ชามาตย์ รองปลัดกระทรวงอุตสาหกรรม นางสาวณัฏฐิญา เนตยสุภา รองอธิบดีกรมส่งเสริมอุตสาหกรรม รักษาราชการแทนรองปลัดกระทรวงอุตสาหกรรม นายทาวัน ทวีถาวรสวัสดิ์ ผู้ตรวจราชการกระทรวงอุตสาหกรรม และนายภาสกร ชัยรัตน์ รองอธิบดีกรมส่งเสริมอุตสาหกรรม รักษาราชการแทนผู้ตรวจราชการกระทรวงอุตสาหกรรม พร้อมด้วยผู้บริหาร ข้าราชการ พนักงาน และเจ้าหน้าที่สำนักงานปลัดกระทรวงอุตสาหกรรม เข้าร่วมกิจกรรมในครั้งนี้ด้วย ณ สถานสงเคราะห์เด็กหญิงบ้านราชวิถี เขตราชเทวี กรุงเทพมหานคร
วันพฤหัสบดีที่ 29 ธันวาคม 2565
ปลัด สธ. เผย รพ.ในสระแก้วให้การรักษาผู้บาดเจ็บเหตุเพลิงไหม้บ่อนปอยเปต 32 ราย
ปลัดกระทรวงสาธารณสุข เผย ได้รับการประสานดูแลผู้บาดเจ็บจากเหตุเพลิงไหม้บ่อนคาสิโน แกรนด์ไดมอน ปอยเปต กัมพูชา ส่งต่อรักษาโรงพยาบาลในจังหวัดสระแก้ว 32 ราย เป็นผู้ป่วยอาการสีแดง 13 ราย สีเหลือง 3 ราย และสีเขียว 16 ราย
ปลัดกระทรวงสาธารณสุข เผย ได้รับการประสานดูแลผู้บาดเจ็บจากเหตุเพลิงไหม้บ่อนคาสิโน แกรนด์ไดมอน ปอยเปต กัมพูชา ส่งต่อรักษาโรงพยาบาลในจังหวัดสระแก้ว 32 ราย เป็นผู้ป่วยอาการสีแดง 13 ราย สีเหลือง 3 ราย และสีเขียว 16 ราย กำชับโรงพยาบาลในจังหวัดเตรียมพร้อมดูแลเต็มที่ และให้โรงพยาบาลจังหวัดใกล้เคียงเตรียมให้การสนับสนุน พร้อมประสานเครือข่ายหน่วยดูแลผู้ป่วยไฟไหม้น้ำร้อนลวก สำรองเตียงว่างรองรับหากมีผู้บาดเจ็บรุนแรงอีก 16 เตียง
วันนี้ (29 ธันวาคม 2565) นพ.โอภาส การย์กวินพงศ์ ปลัดกระทรวงสาธารณสุข กล่าวถึงกรณีเหตุเพลิงไหม้ที่คาสิโน แกรนด์ไดมอน ปอยเปต กัมพูชา เมื่อช่วงเวลา 00.58 น. วันที่ 29 ธันวาคม ทำให้มีผู้ได้รับบาดเจ็บจำนวนมาก โดยมีการส่งผู้บาดเจ็บเข้ามารับการรักษาในจังหวัดสระแก้ว ประเทศไทย ว่า ได้รับรายงานเหตุการณ์ดังกล่าวจาก นพ.ประภาส ผูกดวง นายแพทย์สาธารณสุขจังหวัดสระแก้ว แล้ว โดยข้อมูลเมื่อเวลา 08.20 น. ได้รับการประสานให้ดูแลรักษาผู้บาดเจ็บจำนวน 32 ราย แบ่งเป็น ผู้ป่วยสีแดง 13 ราย สีเหลือง 3 รายและสีเขียว 16 ราย นำส่งรักษาโรงพยาบาลต่างๆ ในจังหวัดสระแก้ว ดังนี้
โรงพยาบาลค่ายสุรสิงหนาท ผู้ป่วยสีแดง 6 ราย ใส่ท่อช่วยหายใจ ส่งต่อโรงพยาบาลสมเด็จพระยุพราชสระแก้ว สีเขียว 3 ราย, โรงพยาบาลอรัญประเทศ ผู้ป่วยสีแดง 5 ราย และสีเหลือง 2 ราย, โรงพยาบาลวัฒนานคร ผู้ป่วยสีแดง 2 ราย ส่งต่อโรงพยาบาลสมเด็จพระยุพราชสระแก้ว และสีเขียว 2 ราย, โรงพยาบาลโคกสูง ผู้ป่วยสีเหลือง 1 ราย และสีเขียว 8 ราย และโรงพยาบาลเกษมราษฎร์ อรัญประเทศ ผู้ป่วยเขียว 3 ราย และมีผู้เสียชีวิต 1 ราย (คนไทย)
นพ.โอภาสกล่าวต่อว่า ทีมบุคลากรทางการแพทย์ได้ให้การดูแลรักษาพยาบาลผู้บาดเจ็บอย่างเต็มที่ และได้กำชับโรงพยาบาลทุกแห่งในจังหวัดสระแก้วติดตามสถานการณ์เพื่อเตรียมพร้อมรับผู้ป่วย/ผู้บาดเจ็บจากเหตุการณ์ดังกล่าวแล้ว และให้โรงพยาบาลในจังหวัดใกล้เคียงเตรียมให้การสนับสนุนหากได้รับการร้องขอ พร้อมประสานหน่วยดูแลผู้ป่วยไฟไหม้น้ำร้อนลวกของโรงพยาบาลระยอง โรงพยาบาลชลบุรี โรงพยาบาลสรรพสิทธิประสงค์ โรงพยาบาลนพรัตน์ราชธานี โรงพยาบาลราชวิถี โรงพยาบาลมหาราช นครราชสีมา โรงพยาบาลรามาธิบดี โรงพยาบาลจุฬาลงกรณ์ และโรงพยาบาลวชิรพยาบาล สำรองเตียงว่างรองรับหากมีผู้บาดเจ็บรุนแรงอีก 16 เตียง
************************ 29 ธันวาคม 2565
วันพฤหัสบดีที่ 29 ธันวาคม 2565
ปลัด สธ. ติดตามความพร้อมด้านการแพทย์และสาธารณสุข ช่วงเทศกาลปีใหม่ 66 ย้ำคุมเข้ม สกัดผู้ดื่มแล้วขับ ป้องกันอุบัติเหตุ
ปลัดกระทรวงสาธารณสุข ลงพื้นที่จังหวัดปราจีนบุรี ติดตามการเตรียมความพร้อมด้านการแพทย์และสาธารณสุขรองรับการดูแลประชาชน ในช่วงเทศกาลปีใหม่ 2566 เผย สถานบริการในพื้นที่ประสานเตรียมความพร้อมเต็มที่
ปลัดกระทรวงสาธารณสุข ลงพื้นที่จังหวัดปราจีนบุรี ติดตามการเตรียมความพร้อมด้านการแพทย์และสาธารณสุขรองรับการดูแลประชาชน ในช่วงเทศกาลปีใหม่ 2566 เผย สถานบริการในพื้นที่ประสานเตรียมความพร้อมเต็มที่ ทั้งทีมบุคลากรทางการแพทย์ วัสดุอุปกรณ์ เครื่องมือแพทย์ ห้องผ่าตัด ห้องไอซียู รวมทั้งจัดช่องทางด่วน สำหรับผู้บาดเจ็บ ย้ำหน่วยงานบูรณาการภาคีเครือข่ายคัดกรองและประเมินผู้มีอาการมึนเมาสกัดกั้นไม่ให้ออกมาขับขี่บนท้องถนนเด็ดขาด เพื่อลดอุบัติเหตุ
วันนี้ (29 ธันวาคม 2565) ที่โรงพยาบาลเจ้าพระยาอภัยภูเบศร จ.ปราจีนบุรี นพ.โอภาส การย์กวินพงศ์ ปลัดกระทรวงสาธารณสุข พร้อมด้วย นพ.ณรงค์ อภิกุลวณิช รองปลัดกระทรวงสาธารณสุข และคณะผู้บริหาร ติดตามการเตรียมความพร้อมด้านการแพทย์และสาธารณสุข รองรับการดูแลประชาชนในช่วงเทศกาลปีใหม่ พ.ศ. 2566 และกล่าวว่า ช่วงเทศกาลปีใหม่ ประชาชนมีการใช้รถใช้ถนนมากกว่าช่วงปกติ ทั้งการเดินทางกลับภูมิลำเนาและ
การเดินทางท่องเที่ยว ทำให้มีโอกาสที่จะเกิดอุบัติเหตุเพิ่มขึ้นได้ ซึ่งจังหวัดปราจีนบุรี เป็นจังหวัดที่เชื่อมโยงการคมนาคมจากหลายภูมิภาค มีเส้นทางการจราจรที่หนาแน่น รวมทั้งมีอุบัติเหตุหมู่เกิดขึ้นบ่อยครั้ง ซึ่งจากการติดตามการดำเนินงานในวันนี้ พบว่า สำนักงานสาธารณสุขจังหวัดปราจีนบุรีและสถานบริการสาธารณสุขในพื้นที่ได้เตรียมความพร้อมอย่างเต็มที่ โดยเปิดศูนย์ปฏิบัติการป้องกันและลดอุบัติเหตุทางถนน และเปิดศูนย์EOC-RTI ติดตามและเฝ้าระวัง ประเมินความเสี่ยงจากอุบัติเหตุจราจร รวมทั้งบูรณาการร่วมกับหน่วยงานที่เกี่ยวข้องตั้งจุดให้บริการประชาชนในช่วงควบคุมเข้ม 7 วัน บนถนนสายหลักและถนนในชุมชน ตลอดจนเฝ้าระวังติดตามเหตุการณ์ในพื้นที่อย่างใกล้ชิด
นพ.โอภาส กล่าวต่อว่า ในส่วนของ รพ.เจ้าพระยาอภัยภูเบศร ได้เตรียมทีมแพทย์เวชศาสตร์ฉุกเฉิน แพทย์ศัลยกรรม แพทย์ศัลยกรรมประสาท และแพทย์สาขาอื่นที่เกี่ยวข้อง ไว้รองรับสถานการณ์ตลอด 24 ชั่วโมง พร้อมเสริมอัตรากำลังทั้งในส่วนของศูนย์รับแจ้งเหตุและสั่งการEMS ห้องฉุกเฉิน และศูนย์ประสานส่งต่อรวมทั้งจัดเตรียมอุปกรณ์ เครื่องมือทางการแพทย์ไว้อย่างเพียงพอและพร้อมใช้งาน มีการเตรียมการด้านห้องผ่าตัดฉุกเฉินและห้อง ICU รวมทั้ง มีระบบช่องทางด่วนสำหรับผู้บาดเจ็บ (Trauma Fast Track) ที่สำคัญมีระบบ Ambulance Operation Center สามารถติดตามอาการผู้บาดเจ็บในรถพยาบาล และยังให้ความสำคัญกับความปลอดภัยของผู้ปฏิบัติงานและเครือข่าย โดยไม่ดื่มสุราในขณะปฏิบัติงาน พนักงานขับรถมีระดับแอลกอฮอล์เป็น 0ในขณะขับยานพาหนะ มี Ambulance Safety เป็นต้น นอกจากนี้ โรงพยาบาลยังได้ซักซ้อมแผนรองรับอุบัติเหตุหมู่และแผนรองรับการเผชิญเหตุความรุนแรงภายในห้องฉุกเฉิน และเตรียมการเรื่องตรวจวัดระดับแอลกอฮอล์ในเลือด กรณีได้รับการร้องขอจากเจ้าหน้าที่ตำรวจด้วย
ส่วนการตรวจเยี่ยมจุดบริการประชาชนดงบัง ต.ดงขี้เหล็ก ถ.สุวรรณศรใหม่ และจุดบริการประชาชนสี่แยกโคกมะกอก เทศบาลตำบลโคกมะกอก ต.โนนห้อม ถ.ปราจีน-ประจันตคาม ซึ่งเป็นจุดที่เกิดอุบัติเหตุบ่อยครั้งได้กำชับให้เจ้าหน้าที่บูรณาการการทำงานร่วมกับตำรวจ ปภ. องค์กรปกครองส่วนท้องถิ่น และ อสม. คัดกรองผู้ที่ดื่มแอลกอฮอล์ มีอาการมึนเมา เพื่อสกัดกั้นไม่ให้ออกไปขับขี่บนถนนอย่างเข้มงวด
*********************************** 29 ธันวาคม 2565
วันพฤหัสบดีที่ 29 ธันวาคม 2565
คืบหน้าเยียวยาชาวสวนลำไย เกษตรฯ เร่งปรับโครงการฯ เตรียมเสนอ ครม. พิจารณาอีกครั้ง
คืบหน้าเยียวยาชาวสวนลำไย เกษตรฯ เร่งปรับโครงการฯ เตรียมเสนอ ครม. พิจารณาอีกครั้ง
นายฉันทานนท์ วรรณเขจร เลขาธิการสำนักงานเศรษฐกิจการเกษตร (สศก.) โฆษกกระทรวงเกษตรและสหกรณ์ เปิดเผยถึงโครงการเยียวยาเกษตรกรชาวสวนลำไย ปี 2564/2565 จากที่กระทรวงเกษตรและสหกรณ์ ได้ขออนุมัติการดำเนินโครงการเยียวยาเกษตรกรชาวสวนลำไย ปี 2564/2565 ต่อคณะรัฐมนตรี ไปแล้วนั้น
ทางคณะรัฐมนตรี ได้พิจารณาแล้วมีมติว่า เพื่อให้เกิดความรอบคอบและชัดเจนต่อการดำเนินโครงการฯ ที่จะเกิดประโยชน์ต่อเกษตรกรชาวสวนลำไยที่เหมาะสมและสอดคล้องกับสถานการณ์มากที่สุด จึงขอให้กระทรวงเกษตรและสหกรณ์ รวบรวมรายละเอียดข้อมูล และข้อคิดเห็นเพิ่มเติมจากหน่วยงานต่างๆ ที่เกี่ยวข้อง เพื่อประกอบการพิจารณา
ล่าสุด กระทรวงเกษตรและสหกรณ์ โดยกรมส่งเสริมการเกษตร ในฐานะฝ่ายเลขานุการคณะกรรมการพัฒนาและบริหารจัดการผลไม้ ได้ดำเนินการรวบรวมรายละเอียดข้อมูลโครงการและประสานงานกับหน่วยงานเพื่อให้ข้อคิดเห็นเพิ่มเติม ได้แก่ ธนาคารเพื่อการเกษตรและสหกรณ์การเกษตร (ธ.ก.ส.) สำนักงานสภาพัฒนาการเศรษฐกิจและสังคมแห่งชาติ สำนักงานคณะกรรมการนโยบายรัฐวิสาหกิจ กระทรวงการคลัง และสำนักงบประมาณเรียบร้อยแล้ว และขณะนี้กระทรวงเกษตรและสหกรณ์ โดยกรมส่งเสริมการเกษตรได้นำข้อคิดเห็นจากทุกหน่วยงานมาดำเนินการปรับปรุงโครงการให้มีความสอดคล้องตามข้อคิดเห็นดังกล่าว โดยกระทรวงเกษตรและสหกรณ์ จะได้นำเสนอเข้าคณะรัฐมนตรีเพื่อพิจารณาอีกครั้ง
วันพฤหัสบดีที่ 29 ธันวาคม 2565
29/12/2565
​ปลัดฯ ณัฐพล สั่งการทุกหน่วย คิดมาตรการช่วยเหลือโรงงาน และประชาชน ภายใต้ 4 มิติ พร้อมเน้นย้ำใช้พื้นที่ราชพัสดุเต็มประสิทธิภาพ
​ปลัดฯ ณัฐพล สั่งการทุกหน่วย คิดมาตรการช่วยเหลือโรงงาน และประชาชน ภายใต้ 4 มิติ พร้อมเน้นย้ำใช้พื้นที่ราชพัสดุเต็มประสิทธิภาพ
เมื่อวันที่ 28 ธันวาคม 2565 ดร.ณัฐพล รังสิตพล ปลัดกระทรวงอุตสาหกรรม เรียกประชุมทุกหน่วยในสังกัดกระทรวงอุตสาหกรรม เดินหน้าใช้ “หัว และใจ” ในการขับเคลื่อนการทำงาน ภายใต้นโยบาย 4 มิติ ประกอบด้วย การสร้างความสำเร็จให้ภาคธุรกิจ การดูแลสังคมโดยรอบโรงงาน การรักษาสิ่งแวดล้อม และการกระจายรายได้สู่ประชาชน พร้อมกำชับให้หน่วยงานต่าง ๆ ใช้พื้นที่ราชพัสดุให้เต็มประสิทธิภาพและเกิดประโยชน์สูงสุด
นอกจากนี้ ยังได้เชิญชวนผู้บริหารเข้าร่วมกิจกรรมถวายพระพร แด่พระบาทสมเด็จพระเจ้าอยู่หัว เนื่องในวันปีใหม่ พ.ศ. 2566 ในวันที่ 1 มกราคม 2566 และกิจกรรมทำบุญตักบาตรพระสงฆ์ จำนวน 54 รูป ในวันที่ 4 มกราคม 2566 ณ บริเวณสำนักงานปลัดกระทรวงอุตสาหกรรม รวมถึงฝากให้เจ้าหน้าที่ทุกท่านใช้ความระมัดระวังในการดำเนินชีวิตช่วงวันหยุดยาวต่อเนื่องตลอดเทศกาลปีใหม่นี้ โดยดูแลป้องกันการติดเชื้อโควิด-19 และตรวจผล ATK ก่อนการเข้าปฏิบัติงานในช่วงปีใหม่
สำหรับการประชุมดังกล่าว มีนางสาวณัฏฐิญา เนตยสุภา รองอธิบดีกรมส่งเสริมอุตสาหกรรม รักษาราชการแทนรองปลัดกระทรวงอุตสาหกรรม และผู้บริหารจากส่วนกลาง เข้าร่วมประชุม ณ ห้องประชุมชุณหะวัณ สำนักงานปลัดกระทรวงอุตสาหกรรม รวมทั้ง ผู้บริหารระดับสูงจากหน่วยงานส่วนกลาง ส่วนภูมิภาค หน่วยงานในกำกับ และสถาบันเครือข่าย ภายใต้สังกัดกระทรวงอุตสาหกรรม เข้าร่วมประชุมผ่านระบบ Zoom Meeting เป็นจำนวนมาก
วันพฤหัสบดีที่ 29 ธันวาคม 2565
29/12/2565
นายกรัฐมนตรียินดีองค์การเภสัชสามารถผลิตยาโมนูลพิราเวียร์ได้เอง อีกก้าวสำคัญตอกย้ำศักยภาพและการพัฒนาด้านสาธารณสุขและเวชภัณฑ์ของไทย เผยชาติอาเซียนขยายกรอบความร่วมมือด้านยาต่อเนื่อง
นายกรัฐมนตรียินดีองค์การเภสัชสามารถผลิตยาโมนูลพิราเวียร์ได้เอง อีกก้าวสำคัญตอกย้ำศักยภาพและการพัฒนาด้านสาธารณสุขและเวชภัณฑ์ของไทย เผยชาติอาเซียนขยายกรอบความร่วมมือด้านยาต่อเนื่อง เสริมความมั่งคงด้านสาธารณสุขให้ประชาชนในภูมิภาคเข้าถึงยาที่มีคุณภาพ
วันที่ 29 ธ.ค. 65 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า พล.อ.ประยุทธ์ จันทร์โอชา นายกรัฐมนตรีและรมว.กลาโหม ยินดีกับความก้าวหน้าในการพัฒนายาที่สำคัญของประเทศไทย โดยล่าสุดองค์การเภสัชกรรม (อภ.) กระทรวงสาธารณสุข สามารถพัฒนายาโมลนูพิราเวียร์ ภายใต้ชื่อ ยาโมโนเวียร์ ในรูปแบบแคปซูลขนาด 200 มิลลิกรัม และผลิตได้เองซึ่งจะมาทดแทนการนำเข้าจากต่างประเทศต่อไป
โดยปัจจุบันยาโมลนูพิราเวียร์ เป็นยาหลักที่ใช้รักษาโรคโควิด19 ตามแนวทางการรักษาของประเทศไทย โดยมีการใช้ยาอยู่ประมาณ 1-2 แสนแคปซูลต่อวัน ซึ่งขณะนี้ อภ. ได้เริ่มผลิตยาและอยู่ระหว่างการกระจายยาไปยังสถานพยาบาลรัฐและเอกชน เพื่อเป็นยาสำหรับผู้ป่วยโควิด19 ที่ได้รับวินิจฉัยว่าควรได้รับยาโมลนูพิราเวียร์ทั้งผู้ที่รักษาตัวในโรงพยาบาล หรือผู้มีใบสั่งยาจากแพทย์ก็สามารถไปซื้อยาได้ที่ร้านยาของ อภ.ทั้ง 8 สาขาได้
“นับแต่เกิดการระบาดของโควิด19 หน่วยงานที่เกี่ยวข้องได้ดำเนินการวิจัยและพัฒนาด้านเวชภัณฑ์ทั้งยารักษาโรค วัคซีน เครื่องมือการตรวจคัดกรองต่างๆ ในส่วนของยาก่อนหน้านี้ อภ. ก็สามารถผลิตยาฟาวิพิราเวียร์ได้สำเร็จ และครั้งนี้สามารถผลิตยาโมลนูพิราเวียร์ได้ โดยนายกรัฐมนตรีเห็นว่าเป็นอีกหนึ่งความสำเร็จที่ย้ำถึงความสามารถในการพัฒนายาของไทย ซึ่งเป็นพื้นฐานสำคัญของการจะขับเคลื่อนประเทศไทยสู่ศูนย์กลางด้านการแพทย์และสาธารณสุขต่อไป” น.ส.ไตรศุลี กล่าว
น.ส.ไตรศุลี กล่าวว่า นอกจากการวิจัยและพัฒนาในประเทศแล้ว ปัจจุบันไทยมีความร่วมมือกับองค์กรและต่างประเทศ รวมถึงประเทศในภูมิภาคอาเซียนเกี่ยวกับเรื่องยาในหลายมิติ ซึ่งล่าสุดมีการขับเคลื่อนกรอบการกำกับดูแลด้านยาของอาเซียน (ASEAN Pharmaceutical Regulatory Framework: APRF) ซึ่งขณะนี้ประเทศสมาชิกอยู่ระหว่างทยอยให้การรับรอง โดยการดำเนินการส่วนของไทย ที่ประชุมคณะรัฐมนตรี(ครม.) เมื่อวันที่ 27 ธ.ค. 65 ได้เห็นกรอบดังกล่าวและมอบหมายให้ รมว.พาณิชย์หรือผู้แทน และรมว.สาธารณสุข หรือผู้แทน ร่วมกันรับรองในนามประเทศไทยต่อไป
โดย APRF จะเป็นแนวทางการกำกับดูแลยาที่สอดคล้องกันในอาเซียน สร้างความมั่นใจว่าคนในภูมิภาคอาเซียนจะเข้าถึงยาที่ปลอดภัย มีคุณภาพ และประสิทธิภาพ ด้วยการเชื่อมโยงหน่วยงานกำกับดูแลยา สาธารณสุขและสถาบันต่างๆ ที่เกี่ยวข้องให้เกิดความร่วมมืออย่างใกล้ชิด วางพื้นฐานในการพัฒนาความตกลงของอาเซียนว่าด้วยการกำกับดูแลด้านยา (APRF Agreement) ให้เป็นเอกสารทางกฎหมายที่กำหนดความร่วมมือของประเทศสมาชิกอาเซียนในกฎระเบียบด้านยา และการค้า นำไปสู่การดำเนินมาตรการต่างๆ เพื่อลดอุปสรรคทางเทคนิคที่มีต่อการพัฒนาผลิตภัณฑ์ยา เพื่ออนาคตของตลาดยาอาเซียน ส่งเสริมความมั่นคง การพึ่งตนเองด้านยาในภูมิภาค เป็นการรับรองการเข้าถึงยาคุณภาพสูง ปลอดภัย มีประสิทธิภาพทันทีเมื่อเกิดสถานการณ์โรคต่างๆ
วันพฤหัสบดีที่ 29 ธันวาคม 2565
29/12/2565
​โฆษกรัฐบาลเผยนายกฯ สั่งการหน่วยงานที่เกี่ยวข้องให้การช่วยเหลือดูแลคนไทยที่ได้รับผลกระทบเหตุเพลิงไหม้
โรงแรมแกรนด์ ไดมอนด์ ซิตี้ แอนด์ คาสิโน บริเวณชายแดนไทย-กัมพูชา
วันนี้ (29 ธันวาคม 2565) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า ต่อกรณีเกิดเหตุไฟไหม้โรงแรมแกรนด์ ไดมอนด์ ซิตี้ แอนด์ คาสิโน ในฝั่งปอยเปต ประเทศกัมพูชา ซึ่งตั้งอยู่ตรงข้ามกับตลาดโรงเกลือและจุดด่านผ่านแดนถาวรบ้านคลองลึก ต.อรัญประเทศ อ.อรัญประเทศ จ.สระแก้ว ห่างจากชายแดนไทย-กัมพูชาประมาณ 100-200 เมตร และพบว่ามีคนไทยติดอยู่ภายในนั้น
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม สั่งการให้ทุกหน่วยงานที่เกี่ยวข้องเร่งช่วยเหลือคนไทย และให้ความช่วยเหลือต่อสถานการณ์ดังกล่าว ซึ่งมีรายงานว่าขณะนี้เพลิงสงบลงแล้ว
“นายกรัฐมนตรีห่วงใยคนไทยที่ได้รับผลกระทบต่อกรณีเหตุไฟไหม้ดังกล่าว สั่งการให้หน่วยงานที่เกี่ยวข้องเร่งให้การช่วยเหลือ ดูแลคนไทยผู้ได้รับผลกระทบ ติดค้าง สูญหาย บาดเจ็บอย่างเต็มกำลัง” นาย อนุชาฯ กล่าว
โฆษกประจำสำนักนายกรัฐมนตรีกล่าวเพิ่มเติมว่า ขณะนี้รับทราบจากการรายงานว่า หน่วยงานฝ่ายไทยตั้งศูนย์ประสานงานให้ความช่วยเหลือคนไทย และพบผู้เสียชีวิตและบาดเจ็บ รวมทั้งยังมีผู้สูญหายด้วย ซึ่งเจ้าหน้าที่ยังคงระดมค้นหาและช่วยเหลือผู้สูญหาย ส่วนกรณีผู้บาดเจ็บคนไทยจะได้ประสานเพื่อส่งเข้ามารักษาในประเทศไทยต่อไป
วันพฤหัสบดีที่ 29 ธันวาคม 2565
กรมเจ้าท่า เผยปีใหม่ 2566 นี้ อุบัติเหตุทางน้ำต้องเป็นศูนย์
...
กรมเจ้าท่า เผย ปีใหม่ 2566 นี้ อุบัติเหตุทางน้ำต้องเป็นศูนย์
นายสรพงศ์ ไพฑูรย์พงษ์ รักษาการอธิบดีกรมเจ้าท่า กระทรวงคมนาคม เปิดเผยว่า มอบหมายให้ นายภูริพัฒน์ ธีระกุลพิศุทธิ์ รองอธิบดีกรมเจ้าท่า ด้านปลอดภัย กำกับ ดูแล ความปลอดภัยทางน้ำช่วงเทศกาลปีใหม่ 2566 ตามแผนปฏิบัติการและยกระดับความปลอดภัยทางน้ำ ในช่วงเวลาส่งท้ายปีเก่า ต้อนรับปีใหม่ 2566 และเป็นการตอบรับการเปิดประเทศเพื่อการท่องเที่ยวอีกครั้ง โดยมอบนโยบายและแนวทางการปฏิบัติงานให้แก่เจ้าหน้าที่ ได้แก่ ประชาชนและนักท่องเที่ยวต้องสวมใส่เสื้อชูชีพทุกคนก่อนปล่อยเรือออกจากฝั่งเรือห้ามบรรทุกผู้โดยสารเกินกว่าที่กำหนดผู้ควบคุมเรือต้องติดตามข่าวสาร และตรวจสอบสภาพภูมิอากาศจากกรมอุตุนิยมวิทยาอย่างต่อเนื่องและปฏิบัติตามประกาศกรมเจ้าท่า ที่ 243/2564 ในการกำหนดขนาดเรือห้ามเรือออกจากฝั่งโดยเคร่งครัด ผู้ควบคุมเรือ ผู้ควบคุมเครื่องจักรต้องมีใบประกาศนียบัตร และไม่หมดอายุและให้ปฏิบัติงานในเรือครบถ้วนตามที่ใบอนุญาตกำหนด ในการนี้หากตรวจพบว่ากระทำความผิดหรือไม่เป็นไปตามที่ใบอนุญาตกำหนด จะต้องดำเนินคดีขั้นสูงสุดตามที่กฎหมายกำหนด
นายภูริพัฒน์ ธีระกุลพิศุทธิ์ รองอธิบดีกรมเจ้าท่า (ด้านปลอดภัย) กล่าวเพิ่มเติมว่า ได้สั่งการให้สำนักความปลอดภัยและสิ่งแวดล้อมทางน้ำ สำนักงานเจ้าท่าภูมิภาคและสาขาทั่วประเทศ บูรณาการผู้ประกอบการและเจ้าของเรือ จัดให้มีเจ้าหน้าที่ให้บริการการประชาสัมพันธ์การปฏิบัติตนตามมาตรการด้านความปลอดภัยขณะโดยสารเรือ และให้จัดเจ้าหน้าที่ให้เพียงพอในการให้บริการทุกครั้ง การบริหารจัดการคนโดยสารก่อนลงเรือและการให้บริการแก่นักท่องเที่ยว และคนพิการให้เป็นไปตามระบบมาตรฐานเพื่อให้เกิดความสะดวกและปลอดภัยเป็นไปตามมาตรการความปลอดภัยทางน้ำ ของกรมเจ้าท่า กระทรวงคมนาคมอย่างเคร่งครัด พร้อมเน้นย้ำ !! หากพบเห็นความไม่ปลอดภัยทางน้ำ เจ้าหน้าที่กรมเจ้าท่า พร้อมให้บริการรับเรื่องราวตลอด 24 ชั่วโมง ผ่านสายด่วนกรมเจ้าท่า 1199
วันพฤหัสบดีที่ 29 ธันวาคม 2565
PM present floral offerings to mark anniversary of King Taksin the Great’s enthronement
PM present floral offerings to mark anniversary of King Taksin the Great’s enthronement
December 28, 2022, at 17.30hrs, Deputy Secretary-General to the Prime Minister and Acting Government Spokesperson Anucha Burapachaisri disclosed that Prime Minister and Defense Minister Gen. Prayut Chan-o-cha presided over the ceremony to present floral offerings and pay homage to King Taksin the Great at the Equestrian Statue of King Taksin the Great, Wongwian Yai, Thonburi, Bangkok on occasion of the anniversary of King Taksin the Great’s enthronement.
Upon arrival, the Prime Minister bowed and presented 2 sets of flower offerings, in the name of the Prime Minister and on behalf of the cabinet members. He, then, bowed again to complete the ceremony.